﻿ Преузето са [www.pravno-informacioni-sistem.rs](http://www.pravno-informacioni-sistem.rs/)

На основу члана 28. став 8. Закона о заштити потрошача („Службени гласник РС”, број 62/14),

Министар трговине, туризма и телекомуникација доноси

**ПРАВИЛНИК**

**о облику и садржини обрасца за одустанак од уговора на даљину или уговора који се закључује изван пословних просторија**

"Службени гласник РС", број 21 од 25. фебруара 2015.

Члан 1.

Овим правилником се уређује облик и садржина обрасца за одустанак од уговора закљученог на даљину или уговора који се закључује изван пословних просторија (у даљем тексту: образац за одустанак).

Члан 2.

Образац за одустанак садржи:

1) назив, адресу, број телефона, број факса и електронску пошту трговца;

2) изјаву потрошача којом на јасан и разумљив начин обавештава трговца да одустаје од уговора;

3) датум закључења уговора;

4) датум пријема робе;

5) разлоге за одустанак, уз напомену да потрошач није дужан да их наведе;

6) име, презиме и адресу потрошача;

7) својеручни потпис потрошача, уколико образац доставља поштом или факсом;

8) датум попуњавања обрасца.

Члан 3.

Образац за одустанак од уговора на даљину или уговора који се закључује изван пословних просторија одштампан је уз овај правилник и чини његов саставни део.

Члан 4.

Даном ступања на снагу овог правилника престаје да важи Правилник о садржини обрасца за једнострани раскид уговора на даљину и уговора који се закључују изван пословних просторија („Службени гласник РС”, број 50/11).

Члан 5.

Овај правилник ступа на снагу осмог дана од дана објављивања у „Службеном гласнику Републике Србије”.

Број 111-00-77/2014-11

У Београду, 18. фебруара 2015. године

Министар

**Расим Љајић,** с.р.

